2002-01-18
3.00.00

# Шта је КДЕ?

## Шта је КДЕ?

КДЕ је окружење радне површи. Другим речима, КДЕ је збирка програма, технологија и документације намењених олакшавању рада корисницима рачунара. КДЕ циља на униксовске радне станице, пружајући мрежну прозирност и савремену филозофију рада.

КДЕ ствара међународна група софтверских инжењера. Њихов главни циљ у развоју слободног софтвера јесте обезбеђивање софтвера високог квалитета којим ће корисник лако контролисати своје рачунарске ресурсе.

КДЕ тежи да испуни потребу за радном површи на униксовским радним станицама, лаком за употребу, сличном онима на МекОС‑у или Виндоузу. КДЕ испуњава захтеве корисника за предусретљивим радним окружењем, што постиже на следеће начине: побољшана међупрограмска комуникација, прожимање компонентама, уопштено превлачење и испуштање, уједначен изглед и осећај, и још много тога. Стога, КДЕ нуди више од традиционалних униксовских менаџера прозора.

Стабилност, растегљивост и отвореност, квалитети су који Уникс већ многе године чине незаобилазним избором софтверских професионалаца. КДЕ гради над овом изврсном основом, доносећи нове, преко потребне квалитете: употребљивост и предусретљивост према корисницима, и лепоту! КДЕ је био први, и остаје истурени чинилац у доношењу ових квалитета на Уникс. На тај начин, поред примамљивости за серверске и научно-истраживачке примене, Уникс постаје атрактиван и као радна површ.

Без Уникса Интернет не би постојао, или би бар био несагледиво другачијег обличја. Уникс се, међутим, дуго није освртао на потребе просечног корисника рачунара. Ово је утолико већа штета тиме што је неколико изведби Уникса (Линукс, ФриБСД, НетБСД, итд.) слободно доступно преко Интернета, све изванредног квалитета и стабилности.

## КДЕ као окружење радне површи

У садејству са слободним изведбама Уникса, КДЕ пружа отворену и потпуно слободну платформу за рачунарство радне површи, било код куће или на послу.

Ова платформа је свакоме бесплатно доступна, са све изворним кôдом који свако може преправљати.

Док простора за побољшања никад неће мањкати, верујемо да смо већ развили одрживу алтернативу неким данас чешће присутним, комерцијалним оперативним системима и радним површима. Надамо се да ће садејство Уникса и КДЕ‑а напокон пружити просечном кориснику отворено, поуздано, стабилно, и од монопола слободно рачунарство, у каквом већ годинама уживају рачунарски професионалци широм света.

## КДЕ као радни оквир за развој програма

КДЕ је усредсређен на потребе корисника, али се очигледно овај циљ лакше постиже пружањем најбољих алатки програмерима. Кôд КДЕ‑а садржи, и стиже са неким од најбољих развојних технологија савременог рачунарског доба.

Писање програма на основи Уникс/Икс11 било је врло мучан и радно захтеван процес. КДЕ увиђа да је рачунарска платформа добро тачно толико колико првокласних програма ставља на располагање корисницима те платформе.

КДЕ отелотворује нове технологије у ДКОП‑у и к‑деловима, које остварују модел и технику компоненталних докумената. Заједно са целокупним програмским сучељем КДЕ библиотека, ДКОП и к‑делови су непосредна конкуренција другим сличним технологијама, попут Мајкрософтових МФЦ/КОМ/актив‑икс. Изванредан квалитет и висока префињеност КДЕ‑овог сучеља за програмирање (АПИ‑ја) омогућава програмерима да се посвете оригиналним и занимљивим проблемима, уместо да „проналазе топлу воду“.

## КДЕ као свита канцеларијских програма

У свом тренутном обличју, поред кључних компоненталних програма радне површи, КДЕ пружа и збирку канцеларијских програма окупљених под називом К‑офис.

К‑офис се заснива на КДЕ технологијама ДКОП‑а и к‑делова. Тренутно садржи: обрађивач текста с могућностима стоног издаваштва (К‑ворд), програм за табеларни рачун (К‑спред) и пратећи цртач дијаграма (К‑графикон), програм за презентације (К‑презентер), и програм за векторско цртање (Контура). Њих повезује радни простор К‑офиса, интегрисана шкољка која олакшава садејство између наведених компонената. Допунским програмима могу се сматрати и клијент е‑поште, читач вести, и моћни ПИМ (менаџер личних података — организатор).

Док су неке од компоненти још увек у алфа‑развоју, друге су већ крајње моћне. На пример, К‑презентер, програм за презентације, успешно је употребљен за представљање КДЕ‑а на 5. међународном конгресу Линукса у Келну, Немачка.

Радо вас позивамо да сазнате више о КДЕ‑у и К‑офису.