2002-01-18
3.00.00

# Šta je KDE?

## Šta je KDE?

KDE je okruženje radne površi. Drugim rečima, KDE je zbirka programa, tehnologija i dokumentacije namenjenih olakšavanju rada korisnicima računara. KDE cilja na unixovske radne stanice, pružajući mrežnu prozirnost i savremenu filozofiju rada.

KDE stvara međunarodna grupa softverskih inženjera. Njihov glavni cilj u razvoju slobodnog softvera jeste obezbeđivanje softvera visokog kvaliteta kojim će korisnik lako kontrolisati svoje računarske resurse.

KDE teži da ispuni potrebu za radnom površi na unixovskim radnim stanicama, lakom za upotrebu, sličnom onima na MacOS‑u ili Windowsu. KDE ispunjava zahteve korisnika za predusretljivim radnim okruženjem, što postiže na sledeće načine: poboljšana međuprogramska komunikacija, prožimanje komponentama, uopšteno prevlačenje i ispuštanje, ujednačen izgled i osećaj, i još mnogo toga. Stoga, KDE nudi više od tradicionalnih unixovskih menadžera prozora.

Stabilnost, rastegljivost i otvorenost, kvaliteti su koji Unix već mnoge godine čine nezaobilaznim izborom softverskih profesionalaca. KDE gradi nad ovom izvrsnom osnovom, donoseći nove, preko potrebne kvalitete: upotrebljivost i predusretljivost prema korisnicima, i lepotu! KDE je bio prvi, i ostaje istureni činilac u donošenju ovih kvaliteta na Unix. Na taj način, pored primamljivosti za serverske i naučno-istraživačke primene, Unix postaje atraktivan i kao radna površ.

Bez Unixa Internet ne bi postojao, ili bi bar bio nesagledivo drugačijeg obličja. Unix se, međutim, dugo nije osvrtao na potrebe prosečnog korisnika računara. Ovo je utoliko veća šteta time što je nekoliko izvedbi Unixa (Linux, FreeBSD, NetBSD, itd.) slobodno dostupno preko Interneta, sve izvanrednog kvaliteta i stabilnosti.

## KDE kao okruženje radne površi

U sadejstvu sa slobodnim izvedbama Unixa, KDE pruža otvorenu i potpuno slobodnu platformu za računarstvo radne površi, bilo kod kuće ili na poslu.

Ova platforma je svakome besplatno dostupna, sa sve izvornim kôdom koji svako može prepravljati.

Dok prostora za poboljšanja nikad neće manjkati, verujemo da smo već razvili održivu alternativu nekim danas češće prisutnim, komercijalnim operativnim sistemima i radnim površima. Nadamo se da će sadejstvo Unixa i KDE‑a napokon pružiti prosečnom korisniku otvoreno, pouzdano, stabilno, i od monopola slobodno računarstvo, u kakvom već godinama uživaju računarski profesionalci širom sveta.

## KDE kao radni okvir za razvoj programa

KDE je usredsređen na potrebe korisnika, ali se očigledno ovaj cilj lakše postiže pružanjem najboljih alatki programerima. Kôd KDE‑a sadrži, i stiže sa nekim od najboljih razvojnih tehnologija savremenog računarskog doba.

Pisanje programa na osnovi Unix/X11 bilo je vrlo mučan i radno zahtevan proces. KDE uviđa da je računarska platforma dobro tačno toliko koliko prvoklasnih programa stavlja na raspolaganje korisnicima te platforme.

KDE otelotvoruje nove tehnologije u DCOP‑u i k‑delovima, koje ostvaruju model i tehniku komponentalnih dokumenata. Zajedno sa celokupnim programskim sučeljem KDE biblioteka, DCOP i k‑delovi su neposredna konkurencija drugim sličnim tehnologijama, poput Microsoftovih MFC/COM/ActiveX. Izvanredan kvalitet i visoka prefinjenost KDE‑ovog sučelja za programiranje (API‑ja) omogućava programerima da se posvete originalnim i zanimljivim problemima, umesto da „pronalaze toplu vodu“.

## KDE kao svita kancelarijskih programa

U svom trenutnom obličju, pored ključnih komponentalnih programa radne površi, KDE pruža i zbirku kancelarijskih programa okupljenih pod nazivom KOffice.

KOffice se zasniva na KDE tehnologijama DCOP‑a i k‑delova. Trenutno sadrži: obrađivač teksta s mogućnostima stonog izdavaštva (KWord), program za tabelarni račun (KSpread) i prateći crtač dijagrama (K‑grafikon), program za prezentacije (KPresenter), i program za vektorsko crtanje (Kontura). Njih povezuje radni prostor KOfficea, integrisana školjka koja olakšava sadejstvo između navedenih komponenata. Dopunskim programima mogu se smatrati i klijent e‑pošte, čitač vesti, i moćni PIM (menadžer ličnih podataka — organizator).

Dok su neke od komponenti još uvek u alfa‑razvoju, druge su već krajnje moćne. Na primer, KPresenter, program za prezentacije, uspešno je upotrebljen za predstavljanje KDE‑a na 5. međunarodnom kongresu Linuxa u Kelnu, Nemačka.

Rado vas pozivamo da saznate više o KDE‑u i KOfficeu.